Muskelsvulmende, solariebrun, grønøjet og så glad for sin aftershave, at han dufter som parfumeafdelingen i Magasin. Subhi Hassan ligner sig selv. Han går ned ad Gadehavegårds vinterdisede ghettostier. Hilser på alle og er på fornavn med alkoholikerne, hundelufterne og mødrene med barnevogne. Han taler også, som han plejer. Rigsdansk har det aldrig været. Alligevel er alt forandret, siden Politiken sidste forår skrev om det speedsnakkende kraftværk, som var så tilfreds med sin krop, sit tøj, sit spejlbillede og sit kald i livet med at frelse gadens unge fra at blive, som han selv var engang, at det var så meget for meget, at det ikke var til at stå for. Nu er selvtilliden ikke, hvad den har været, spejlbilledet er falmet, og Høje-Taastrup Kommune har fyret ham fra stillingen som klubmedarbejder for ghettoens drenge.

22. januar begynder sagen mod ham i Glostrup Ret. Han er i to forhold tiltalt for trusler og legemsangreb af særlig farlig karakter, og da det kom frem, at den landskendte rollemodel var blevet anholdt 8. september sidste år, var fordømmelsen massiv.